58.		Rozhodnutie vo veci bez odôvodnenia
(§ 46 a § 47 ZoSK v spojení s ust. zákona č. 126/2006 Z. z. o verejnom zdravotníctve)
Regionálny úrad verejného zdravotníctva so sídlom v Trenčíne
Hradná ul. č. 54, 911 01 Trenčín
Č. j.: A/2023/5743/FV 
Trenčín dňa 20. 7. 2023
Vec:	Rozhodnutie
Regionálny úrad verejného zdravotníctva so sídlom v Trenčíne ako príslušný správny orgán podľa § 3 ods. 1 písm. c), § 6 ods. 1 v spojení s prílohou č. 1 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov (ďalej len „zákon č. 126/2006 Z. z.“), vo veci schválenia prevádzkového poriadku účastníka konania Viliama Kráľa, Martinská ul. č. 24, 911 01 Trenčín, IČO: 3717786, podnikateľa zapísaného v živnostenskom registri Obvodného úradu v Trenčíne č. 511 – 26441 podľa § 10 ods. 4 písm. j) zákona č. 126/2006 Z. z. a § 46 a 47 zákona č. 71/1967 Zb. o správnom konaní v znení neskorších predpisov (ďalej len „zákon č. 71/1967 Zb.“) takto
rozhodol:
Správny orgán žiadosti účastníka konania Viliama Kráľa, Martinská ul. č. 24, 911 01 Trenčín, IČO: 3717786, podnikateľa zapísaného v živnostenskom registri Obvodného úradu v Trenčíne č. 511 – 26441 o schválenie prevádzkového poriadku zo dňa 29. 6. 2023 vyhovuje, pretože spĺňa požiadavky a opatrenia, ktoré sú v súlade so všeobecne záväznými právnymi predpismi a prevádzkový poriadok schvaľuje. Správny orgán podľa ust. § 47 ods. 1 zákona č. 71/1967 Zb. upustil od odôvodnenia rozhodnutia, pretože účastníkovi konania v plnom rozsahu vyhovel.
Poučenie:
Proti tomuto rozhodnutiu možno podať na Regionálnom úrade verejného zdravotníctva so sídlom v Trenčíne, Hradná ul. č. 54, 911 01 Trenčín podľa § 53 a 54 zákona č. 71/1967 Zb. o správnom konaní v znení neskorších predpisov odvolanie v lehote do 15 dní odo dňa doručenia rozhodnutia.
Toto rozhodnutie je preskúmateľné súdom po vyčerpaní riadneho opravného prostriedku (odvolania). 
MUDr. Ladislav Bodnár
riaditeľ
Rozhodnutie dostanú:
–	Viliam Kráľ, Martinská ul. č. 24, 91101 Trenčín
–	RÚVZ so sídlom v Trenčíne, Hradná ul. č. 54, 911 01 Trenčín
Poznámka
Zákon o správnom konaní v znení neskorších predpisov v § 47 ustanovuje, aké náležitosti musí mať každé rozhodnutie. Náležitosti rozhodnutia ustanovené správnym poriadkom sú vymedzené taxatívne. Jedinou výnimkou je upustenie od odôvodnenia, ak sa účastníkovi v celom rozsahu vyhovelo. Táto možnosť prichádza do úvahy len výnimočne a v jednoduchých prípadoch, keď odôvodnenie vyplýva priamo z výroku rozhodnutia.
Rozhodnutie musí obsahovať aj ostatné predpísané náležitosti.